กรณีศึกษา Harrods ห้างหรูอายุ 185 ปี
นักเรียนหญิง หรือสาววัยทำงานอาจคุ้นเคยกับกระเป๋าพลาสติกอเนกประสงค์ยี่ห้อ Harrods  แต่รู้หรือไม่ว่า.. Harrods มีมากกว่ากระเป๋า Harrods เป็นชื่อห้างที่มีอายุมายาวนานกว่า 185 ปี   ซึ่งในอดีต ห้าง Harrods เคยเกิดเหตุการณ์เพลิงไหม้ครั้งใหญ่ แต่ธุรกิจของห้าง Harrods ก็ยังคงดำเนินกิจการมาจนถึงปัจจุบัน จนตอนนี้ Harrods มีนักท่องเที่ยวกว่า 15 ล้านคนต่อปี..  ประวัติของห้างนี้เป็นอย่างไร ลงทุนแมนจะเล่าให้ฟัง
18 ก.ย. 2561

กรณีศึกษา Harrods ห้างหรูอายุ 185 ปี / โดย ลงทุนแมน
นักเรียนหญิง หรือสาววัยทำงานอาจคุ้นเคยกับกระเป๋าพลาสติกอเนกประสงค์ยี่ห้อ Harrods
แต่รู้หรือไม่ว่า.. Harrods มีมากกว่ากระเป๋า
Harrods เป็นชื่อห้างที่มีอายุมายาวนานกว่า 185 ปี
ซึ่งในอดีต ห้าง Harrods เคยเกิดเหตุการณ์เพลิงไหม้ครั้งใหญ่ แต่ธุรกิจของห้าง Harrods ก็ยังคงดำเนินกิจการมาจนถึงปัจจุบัน จนตอนนี้ Harrods มีนักท่องเที่ยวกว่า 15 ล้านคนต่อปี..
ประวัติของห้างนี้เป็นอย่างไร
ลงทุนแมนจะเล่าให้ฟัง
เรื่องนี้ต้องย้อนไปกว่า 219 ปีที่แล้ว..
คุณ Charles Henry Harrod เกิดขึ้นในเมือง Essex ที่ตั้งอยู่ทางทิศตะวันออกเฉียงใต้ของประเทศอังกฤษ
เส้นทางอาชีพของคุณ Harrod เริ่มจากการเป็นคนงานในโรงสี..
ในวัย 25 ปี คุณ Harrod เริ่มก่อตั้งบริษัท Harrod and Wicking โดยเริ่มทำธุรกิจขายผ้า และสิ่งทอ
ต่อมา คุณ Harrod เริ่มสนใจธุรกิจค้าขาย เขาจึงก่อตั้งห้างค้าส่งขึ้นบริเวณ Stepney ในกรุงลอนดอนโดยสนใจสินค้าประเภทชาเป็นพิเศษ
อย่างไรก็ตาม คุณ Harrod ตัดสินใจย้ายมาตั้งร้านขายชา กาแฟ และสินค้าทั่วไปบริเวณ Knightsbridge โดยมีพนักงาน 2 คน และเด็กส่งสินค้า 1 คน เพราะอยากหนีความวุ่นวายในเมือง..
คุณ Charles Henry Harrod ในวัย 52 ปีได้ส่งไม้ต่อธุรกิจห้างให้ลูกชาย Charles Digby Harrod โดยลูกชายของตระกูลเริ่มนำสินค้าประเภทยา น้ำหอม เครื่องเขียนและผักผลไม้สดมาขาย
ณ เวลานั้น ย่าน Knightsbridge เริ่มเป็นจุดดึงดูดของนักลงทุน และคนรวยมากขึ้นจากการขยายตัวของเศรษฐกิจ
พอเรื่องเป็นแบบนี้ คุณ Digby Harrod จึงเห็นโอกาสในการเจาะตลาดกลุ่มคนรวยและเปลี่ยนกลยุทธ์ธุรกิจค้าปลีกโดยตั้งมาตรฐานคุณภาพของสินค้า และบริการให้สูงยิ่งขึ้นเพื่อจับตลาด High-end
..การเปลี่ยนแปลงครั้งนี้ทำให้ธุรกิจของตระกูล Harrod ขยายตัวอย่างรวดเร็ว..
เรื่องนี้ทำให้คุณ Digby Harrod ตัดสินใจซื้ออาคาร และสร้างโกดังเก็บสินค้าในละแวกนั้นอีก 2 ช่วงตึก และตั้งชื่อห้างว่า “Harrod’s Store” พร้อมพนักงานขายกว่า 200 คน
แต่..
ในปี 1883
3 สัปดาห์ก่อนเทศกาลคริสต์มาส
Harrod’s Store ไฟไหม้..
ไฟลามไปกว่า 4 ชั้น เป็นระยะเวลาหลายชั่วโมง..
ห้างได้รับความเสียหายจนไม่สามารถเปิดกิจการต่อ..
ออเดอร์สินค้าจากลูกค้าทั่วกรุงลอนดอนยังไม่ได้จัดส่ง..
อย่างไรก็ตาม คุณ Digby Harrod ประกาศต่อหน้าสื่อมวลชนในวันเดียวกับที่เกิดเหตุการณ์ไฟไหม้ว่า “สินค้าสำหรับเทศกาลคริสต์มาสของทุกคนจะถูกส่งถึงมืออย่างแน่นอน”
และลูกค้าครั้งนั้นมีชื่อของ หลายคนจากราชวงศ์อังกฤษ..
แทนที่คุณ Digdy จะเสียใจ และทำอะไรไม่ถูก เขากลับเห็นว่านี่เป็นอีกหนึ่งโอกาสที่จะออกแบบ และปรับปรุง Harrod’s Store ให้มีความทันสมัย และเข้ากับคอนเซ็ปต์มากขึ้น
มากไปกว่านั้น คุณ Digby Harrod เปิดร้านขายสินค้าชั่วคราวเพื่อตอบสนองความต้องการของลูกค้าระหว่างเทศกาลคริสต์มาส
หลังจากเหตุการณ์ไฟไหม้เพียง 1 ปี ห้าง Harrod’s Store ก็เปิดตัวขึ้นใหม่บนพื้นที่เดิม และกลับมาได้รับความนิยมใหม่อีกครั้งอย่างรวดเร็ว
ในปี 1889 คุณ Digby Harrod ในวัย 48 ปี ตัดสินใจขาย Harrod’s Store ให้นักธุรกิจชาวอังกฤษ คุณ Edgar Cohen ที่ราคา 120,000 ปอนด์
จากการเปลี่ยนผ่านครั้งนั้น ห้างได้ถูกจดทะเบียนเข้าสู่ตลาดหลักทรัพย์ London Stock Exchange ในชื่อ Harrod’s Stores Limited
หลังจากการระดมทุน ห้าง Harrods ได้ขยายกิจการไปหลายประเทศทั่วโลก และถูกซื้อกิจการอีกครั้งโดย House of Fraser
จนในปี 2010 Qatar Investment Authority ตัดสินใจเข้าซื้อห้าง Harrods ที่มูลค่าสูงถึง 1,500 ล้านปอนด์ และประกอบกิจการมาจนถึงปัจจุบัน..
จากวันแรกของ Harrods เป็นห้องเล็กๆ ขายชา และกาแฟบนย่าน Knightsbridge กับพนักงานเพียง 3 คน
ปัจจุบัน Harrods มี 330 ร้านค้าบนพื้นที่ขายรวมทั้ง 7 ชั้นกว่า 102,200 ตารางเมตร
มากไปกว่านั้น จากแนวโน้มของนักท่องเที่ยวจีนที่เที่ยวต่างประเทศกว่า 156 ทริปต่อปี
ทำให้ Harrods เริ่มปรับกลยุทธ์จ้างพนักงานที่พูดภาษาจีน แมนดาริน กว่า 200 คน และเริ่มนำระบบการรับ-จ่ายเงิน Alipay และ WeChat Pay รวมไปถึงจับมือกับช่องทาง e-Commerce ทั่วโลก
โดยในปี 2017 ที่ผ่านมา
Harrods มีรายได้สูงถึง 2,000 ล้านปอนด์ (84,900 ล้านบาท)
โดยเป็นกำไรก่อนหักภาษี 233 ล้านปอนด์ (9,890 ล้านบาท)
ซึ่งถือว่าเป็นจุดสูงสุดตลอดกาลของห้างแห่งนี้ตั้งแต่ก่อตั้งขึ้นมา
การตัดสินใจเมื่อ 135 ปีที่แล้วของคุณ Digby Harrod ที่คิดในแง่ดีว่า เหตุการณ์ไฟไหม้ห้างเป็นการปิดปรับปรุงเพื่อการต่อเติม ทำให้ Harrods ยังคงเปิดกิจการมาจนถึงปัจจุบัน
หากวันนั้นคุณ Digby ไม่สู้ต่อ ห้าง Harrods อาจจะเป็นเพียงความทรงจำ และถูกบันทึกอยู่ในหนังสือประวัติศาสตร์ก็เป็นได้
เรื่องนี้ทำให้เราคิดได้ว่า
ถ้าเกิดเหตุการณ์แย่ๆ ขึ้นกับเรา สิ่งที่เราอาจทำได้ก็คือ การพลิกวิกฤติให้เป็นโอกาส
สุดท้ายแล้วสิ่งที่เกิดขึ้นนั้น อาจจะเป็นพลังทำให้เรา สามารถทำให้มันดีขึ้นกว่าเดิมได้เสียอีก
โบราณว่าโจรปล้นบ้าน 10 ครั้งไม่เท่าไฟไหม้ครั้งเดียว
แต่จริงๆ แล้วต่อให้ไฟไหม้กี่ครั้ง ก็อาจไม่เท่าเราถอดใจแค่ครั้งเดียว..
----------------------
ครั้งแรกของประเทศไทย กับแพลตฟอร์ม #SocialKnowledge ที่เชื่อมโยงความคิดดีๆ ของทุกคนเข้าด้วยกัน แอปพลิเคชันนี้ชื่อ "blockdit" โหลดได้ที่ 
ความคิดดีๆ เกิดขึ้นที่บล็อกดิต..
.
หนังสือลงทุนแมนไว้อ่านยามว่าง เล่ม 1.0-5.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-
-
-
-
-
-
-
[9939].